روسیا اوکراینا ایله دانیشیق‌لاری "مؤوجود رئال‌لیق‌لار اساسیندا" آپارماغا حاضیر اولدوغونو بیان ائدیب.
روسیا خاریجی ایشلر ناظیرلیگی‌نین سؤزچوسو ماریا زاخارووا پایتاخت موسکوادا کئچیردیگی هفته‌لیک مطبوعات کنفرانسیندا گونده‌لیک‌دکی مسئله‌لرله باغلی آچیقلاما وئریب.
آلمانیانین "روسیا اوکراینا ایله دانیشیق‌لار آپارماغا حاضیر دئییل" آچیقلاما‌لارینی دیرلن‌دیرن ماریا زاخارووا بو مسئله‌ده موضعی‌نین دییشمز اولدوغونو بیلدیریب.
زاخارووا اوکراینا ایله دانیشیق‌لارا آچیق اولدوق‌لارینی بیلدیریب:
"بیز هئچ واخت دانیشیق‌لاردان واز کئچمه‌میشیک. طبیعی کی، بیز دانیشیق‌لاری ایندی اورتایا چیخان رئال‌لیق‌لاری نظره آلا‌راق آپارماغا حاضیریق".
آلمانیانین اوکراینایا سلاح گؤندرمه‌یه داوام ائتدیگینی قئید ائدن زاخارووا "آلمانیا طرفی رسمی کیئو اوزرینده‌کی اؤز تأثیریندن ایستیفاده ائتمک عوضینه، بحران و موناقیشه بؤلگه‌لرینه سلاح صادراتینی قاداغان ائدن اؤز قانون‌لارینا ضد اولا‌راق کیئو رهبرلیگینه موختلیف سلاح سیستم‌لری وئرمه‌یه داوام ائدیر" دئییب.
روسیا سؤزچوسو امریکانین "قوزیی کره اوکراینادا ایستیفاده ائتمک اوچون روسیایا سلاح گؤندریب" بیانات‌لارینی دا دیرلندیریب:
"بو ادعا‌لارا آیدین اساسلاندیرما تقدیم ائدیلمه‌ییب و تقدیم اولونا دا بیلمز. چونکی امریکا نوماینده‌لری‌نین بیانات‌لاری تامامیله یالان‌دیر".
زاخارووا "امریکا قوزیی کره-یه قارشی تحریم لر تطبیق ائتمک اوچون بهانه یارا‌دیر" ادعاسینی ایره‌لی سوروب.
